Dňom vyvesenia návrhu všeobecne záväzného nariadenia (ďalej len „VZN“) začína plynúť desaťdňová lehota, počas ktorej môžu fyzické osoby a právnické osoby uplatniť pripomienku k návrhu VZN v písomnej forme alebo elektronicky na adresu **info@samorin.sk**, alebo ústne do zápisnice na MsÚ. Pripomienkou možno v určenej lehote navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá. Na ostatné podnety nemusí spracovateľ VZN prihliadať, a to najmä vtedy, ak nie sú zdôvodnené. Na pripomienky uplatnené po desaťdňovej lehote sa nemusí prihliadať.

Návrh

**Všeobecne záväzné nariadenie mesta Šamorín č. 1/2022**

**o Zásadách hospodárenia a nakladania s majetkom mesta Šamorín (ďalej len „VZN“)**

**Návrh VZN :** vyvesený na úradnej tabuli mesta dňa: 13.01.2022

zverejnený na webovom sídle mesta dňa: 13.01.2022

**Lehota na predloženie pripomienok k návrhu VZN do:** 24.01.2022 (včítane)

Mestské zastupiteľstvo v Šamoríne na základe ustanovenia § 6 ods. 1 a § 11 ods. 4 písm. g) zákona SNR č. 369/1990 Zb. o obecnom zriadení v znení neskorších zmien a doplnkov v spojení s ustanoveniami zákona SNR č. 138/1991 Z. z. o majetku obcí v znení neskorších predpisov **vydáva** toto

**Všeobecne záväzné nariadenie č. 1/2022**

ktorým sa mení a dopĺňa Všeobecne záväzné nariadenie mesta Šamorín č. 3/2015 o Zásadách hospodárenia a nakladania s majetkom mesta Šamorín, ďalej len („VZN“) v znení VZN mesta Šamorín č. 11/2017 a VZN mesta Šamorín č. 9/2019 nasledovne:

Po **Prílohe č. 2 k VZN** nasleduje **Príloha č. 3** **nadpisom** v znení:

**Umiestňovanie inžinierskych sietí na pozemkoch vo vlastníctve mesta Šamorín a zriadenie vecného bremena na pozemkoch vo vlastníctve mesta**

Čl. I

1. Vecné bremeno obmedzuje mesto ako vlastníka nehnuteľnosti v prospech niekoho iného tak, že je povinné niečo trpieť alebo niečoho sa zdržať. Vecné bremená na nehnuteľnostiach vo vlastníctve mesta vznikajú najmä zo zákona, rozhodnutím príslušného orgánu, písomnou zmluvou.
2. Za zriadenie vecného bremena písomnou zmluvou podľa týchto zásad sa považuje zriadenie vecného bremena na nehnuteľnom majetku vo vlastníctve mesta, a to najmä:
	1. práva uloženia stavieb technickej infraštruktúry, najmä inžinierskych zariadení a inžinierskych sietí a ich súčastí, v prospech vlastníka stavby,
	2. práva vstupu, prechodu resp. prejazdu v nevyhnutnom rozsahu.
3. Zriadenie vecného bremena na nehnuteľnom majetku mesta písomnou zmluvou, ako aj zámer budúceho zriadenia vecného bremena realizovaný formou písomnej zmluvy, schvaľuje mestské zastupiteľstvo.
4. Vecné bremeno môže byť zriadené na nehnuteľnom majetku mesta na základe zmluvy len v nevyhnutnom rozsahu  za jednorazovú odplatu. Bezplatné zriadenie vecného bremena je prípustné, ak sa týka nehnuteľnosti, ktorá bola prevedená do vlastníctva mesta bezplatne od osoby v prospech ktorej sa vecné bremeno zriaďuje v prípadoch hodných osobitného zreteľa o ktorom takto rozhodne mestské zastupiteľstvo, ak oprávneným z vecného bremena je právnická osoba zriadená alebo ovládaná mestom.
5. Výška jednorazovej odplaty za riadenie vecného bremena, ktorú je povinný uhradiť oprávnený z vecného bremena mestu sa určí znaleckým posudkom, nesmie však byť nižšie ako 20 eur za 1 m2 pozemku zaťaženého vecným bremenom. Všetky náklady spojené so zriadením vecného bremena, vrátane nákladov na vypracovanie znaleckého posudku, hradí oprávnený z vecného bremena.
6. Záujemca o zriadenie vecného bremena na nehnuteľnom majetku mesta predkladá písomnú žiadosť a ak je predmetom zámeru zriadenia vecného bremena: ( i) právo prechodu, prejazdu cez časť pozemku mesta, resp. jestvujúca stavba umiestnená na pozemku mesta, povinnou prílohou žiadosti je geometrický plán na vyznačenie rozsahu, resp. predmetu, vecného bremena, ktorý predkladá žiadateľ, ( ii) umiestnenie novej stavby na pozemku mesta povinnou prílohou žiadosti je aj projektová dokumentácia, resp. štúdia.
7. Ak predmetom zámeru zriadenia vecného bremena je umiestnenie novej stavby na pozemku mesta, uzatvorí sa so záujemcom najprv zmluva o budúcej zmluve o zriadení vecného bremena. Po vybudovaní novej stavby na pozemku mesta predloží záujemca geometrický plán, v ktorom bude vyznačený rozsah, resp. predmet vecného bremena, na základe ktorého sa uzatvára zmluva o zriadení vecného bremena.
8. Rozvody telekomunikačných a informačných sietí na pozemkoch vo vlastníctve mesta v prípadoch uvedených v osobitnom predpise (1) je možné umiestňovať za podmienky poskytnutia jednorazovej primeranej náhrady v zmysle tohto zákona. V tomto prípade sa vecné bremeno k nehnuteľnému majetku mesta vzniká zo zákona. V ostatných prípadoch rozvody telekomunikačných a informačných sietí na pozemkoch vo vlastníctve mesta je možné umiestňovať za podmienky poskytnutia jednorazovej primeranej náhrady za nútené obmedzenie užívania nehnuteľnosti 10 eur za 1 meter uloženého rozvodu. V tomto prípade sa vecné bremeno nezriaďuje, so žiadateľom sa uzatvorí dohoda o poskytnutí jednorazovej náhrady za nútené obmedzenie užívania nehnuteľnosti.
9. Elektrické vedenie a elektroenergetické zariadenie prenosovej sústavy a distribučnej sústavy, plynovody a plynárenské zariadenia prepravnej siete, distribučnej siete je možné umiestňovať mimo zastavaného územia obce podľa osobitného predpisu (2) za podmienky poskytnutia jednorazovej primeranej náhrady v zmysle tohto zákona. V tomto prípade sa vecné bremeno k nehnuteľnému majetku mesta vzniká zo zákona. V ostatných prípadoch elektrické vedenie, elektroenergetické zariadenie, plynovod, plynárenské zariadenie na pozemkoch vo vlastníctve mesta je možné umiestňovať za podmienky poskytnutia jednorazovej primeranej náhrady za nútené obmedzenie užívania nehnuteľnosti 10 eur za 1 meter uloženého rozvodu. V tomto prípade sa vecné bremeno nezriaďuje, so žiadateľom sa uzatvorí dohoda o poskytnutí jednorazovej náhrady za nútené obmedzenie užívania nehnuteľnosti
10. Šachty k rozvodom inžinierskych sietí je možné len výnimočne umiestňovať na pozemkoch vo vlastníctve mesta, a to v odôvodnených prípadoch, ak nie je možné umiestniť stavbu na pozemku vo vlastníctve osoby, v prospech ktorej sa šachta zriaďuje a súčasne ak šachta svojím umiestnením významne neovplyvní využitie pozemku na účel, ktorému je určený. V tomto prípade sa vecné bremeno nezriaďuje, so žiadateľom sa uzatvorí dohoda o poskytnutí jednorazovej náhrady za nútené obmedzenie užívania nehnuteľnosti, predmetom ktorej povinnosť žiadateľa uhradiť jednorazovú náhradu za umiestnenie novovybudovanej šachty vo výške 150,-eur/1kus resp. pri legalizácii jestvujúcej šachty vo výške 200,- eur/1ks.
11. Skrinky pre uloženie technológií a stĺpy ako podporné body pre inžinierske siete vedené vzduchom, je možné len výnimočne umiestňovať na pozemkoch vo vlastníctve mesta v prípadoch, ak nie je možné ich umiestnenie na pozemku alebo na objekte vo vlastníctve osoby, v prospech ktorej sa skrinka alebo stĺp zriaďuje. V tomto prípade sa vecné bremeno nezriaďuje, so žiadateľom sa uzatvorí dohoda o poskytnutí jednorazovej náhrady za nútené obmedzenie užívania nehnuteľnosti, predmetom ktorej je povinnosť žiadateľa uhradiť jednorazovú náhradu za umiestnenie novovybudovanej skrinky, príp. stĺpa ako podporného bodu vo výške 50,-eur/1ks, resp. pri legalizácii jestvujúcej skrinky, príp. stĺpa ako podporného bodu, vo výške 100,- eur/1ks.
12. Ostatné ustanovenia VZN zostávajú v platnosti bez zmien.

Čl. II

1. Toto VZN schválilo Mestské zastupiteľstvo v Šamoríne dňa ...............uznesením č...............

2. Toto VZN nadobúda účinnosť 15-tym dňom odo dňa zverejnenia na úradnej tabuli.

V Šamoríne, dňa 13.1.2022 Csaba Orosz

 primátor mesta

1. § 66 zákona č. 351/2011 Z.z. o elektronických komunikáciách v znení neskorších predpisov
2. § 11 zákona č. 251/2012 Z.z. o energetike a o zmene a doplnení niektorých zákonov v znení neskorších predpisov